লাভ হিনা

একটি জাপানি মাঙ্গা ধারাবাহিক, যা রচনা ও অলঙ্করণ করেছেন কেন আকামাৎসু। এটি কোদানশার সাপ্তাহিক শৌনেন ম্যাগাজিনে ১৯৯৮ সালের অক্টোবর থেকে ২০০১ সালের অক্টোবর পর্যন্ত ধারাবাহিকভাবে প্রকাশিত হয় এবং এর অধ্যায়গুলো ১৪টি  খণ্ডে সংকলিত হয়। ধারাবাহিকটির কাহিনী কেইতারো উরাশিমা এবং তার শৈশবের এক বান্ধবীর সাথে টোকিও বিশ্ববিদ্যালয়ে ভর্তির প্রতিশ্রুতি পূরণের প্রচেষ্টাকে কেন্দ্র করে গড়ে উঠেছে।

জেবেক কর্তৃক প্রযোজিত এই মাঙ্গা ধারাবাহিকের একটি ২৪ পর্বের অ্যানিমে অভিযোজন ২০০০ সালের এপ্রিল থেকে সেপ্টেম্বর পর্যন্ত জাপানে প্রচারিত হয়। এর পরে একটি বোনাস ডিভিডি পর্ব, ক্রিসমাস এবং বসন্তকালীন টেলিভিশন বিশেষ পর্ব এবং লাভ হিনা এগেইন শিরোনামে তিনটি পর্বের একটি অরিজিনাল ভিডিও অ্যানিমেশন (ওভিএ) মুক্তি পায়।

এই ধারাবাহিকটি বিশ্বজুড়ে বাণিজ্যিকভাবে এবং সমালোচকদের কাছে অত্যন্ত জনপ্রিয়তা লাভ করেছে। জাপানে, মাঙ্গাটির ২০ মিলিয়ন কপি বিক্রি হয়েছে এবং ১০ লক্ষেরও বেশি অ্যানিমে ডিভিডি বিক্রি হয়েছে। অ্যানিমে এবং মাঙ্গা উভয়ই জাপান এবং উত্তর আমেরিকায় অসংখ্য পুরস্কার পেয়েছে এবং সমালোচকদের প্রশংসা অর্জন করেছে।

 কাহিনীসংক্ষেপ 
এই ধারাবাহিকের কাহিনী কানাগাওয়া প্রশাসনিক অঞ্চলে সংঘটিত হয়। গল্পের কেন্দ্রবিন্দুতে রয়েছে কেইতারো উরাশিমা, যে তার শৈশবের এক বান্ধবীর সাথে করা একটি প্রতিশ্রুতি পূরণের জন্য টোকিও বিশ্ববিদ্যালয়ে ভর্তি হওয়ার চেষ্টা করছে। কিন্তু সে মেয়েটির নাম ভুলে গেছে এবং তাকে খুঁজে বের করার আশায় বিশ্ববিদ্যালয়ে ভর্তি হতে চায়। দুবার প্রবেশিকা পরীক্ষায় অকৃতকার্য হওয়ার পর তার বাবা-মা তাকে আর সাহায্য করতে রাজি না হওয়ায়, সে তার দাদির হোটেলে থাকতে যায়। সেখানে গিয়ে সে দেখে যে হোটেলটি এখন শুধুমাত্র মেয়েদের জন্য একটি ছাত্রাবাসে (ডরমিটরি) পরিণত হয়েছে। ছাত্রীরা তাকে বের করে দেওয়ার আগেই, তার খালা এসে জানায় যে তার দাদি তাকে ছাত্রাবাসটির মালিকানা দিয়েছেন। ফলে, কেইতারো অনিচ্ছা সত্ত্বেও হিনাতা হাউস নামের সেই ছাত্রীনিবাসের নতুন ম্যানেজার হয়ে যায় এবং বিশ্ববিদ্যালয়ের প্রবেশিকা পরীক্ষার প্রস্তুতির পাশাপাশি নতুন দায়িত্ব পালনের চ্যালেঞ্জ গ্রহণ করে।

হিনাতা হাউসে কেইতারোর সাথে নারু নারুসেগাওয়ার দেখা হয়, যে নিজেও একই বিশ্ববিদ্যালয়ে ভর্তির জন্য পড়াশোনা করছিল। নারু অনুশীলনমূলক পরীক্ষায় সমগ্র জাপানে প্রথম স্থান অধিকার করায়, কেইতারো তাকে পড়াশোনায় সাহায্য করার জন্য রাজি করায়। একসাথে পড়তে গিয়ে এবং ঘটনাক্রমে নারুর ডায়েরির কিছু অংশ পড়ে ফেলার পর, কেইতারো নিশ্চিত হয়ে যায় যে নারুই তার শৈশবের সেই প্রতিশ্রুত বালিকা। পরীক্ষার দ্বিতীয় দিনে, কেইতারো নারুকে প্রতিশ্রুতির কথা জিজ্ঞাসা করলে সে তা অস্বীকার করে। পড়াশোনা সত্ত্বেও, তারা দুজনেই পরীক্ষায় অকৃতকার্য হয়। এরপর তাদের মধ্যে ঝগড়া হয় এবং দুজনেই মন ভালো করার জন্য আলাদাভাবে কিয়োতো চলে যায়।

কিয়োটো ভ্রমণের সময় তাদের মধ্যেকার ভুল বোঝাবুঝির অবসান ঘটে এবং সেখানে তাদের সাথে মুৎসুমি ওতোহিমের দেখা হয়। পরে, মুৎসুমি টোকিওতে চলে আসে এবং তারা তিনজন একসাথে পড়াশোনা শুরু করে। এই সময়ে, নারু নিশ্চিত হয়ে যায় যে মুৎসুমিই কেইতারোর প্রতিশ্রুত বালিকা, কিন্তু মুৎসুমি জানায় যে সে কেইতারোকে নয়, বরং নারুকে একটি প্রতিশ্রুতি দিয়েছিল। পরবর্তী পরীক্ষার পর, কেইতারো ফলাফল দেখার আগেই ধরে নেয় যে, সে আবারও অকৃতকার্য হয়েছে এবং পালিয়ে যায়। নারুও তার ফলাফল না দেখে কেইতারোর পিছু নেয়। পরে হিনাতা হাউসের অন্য বাসিন্দারা এসে জানায় যে, কেইতারো, নারু এবং মুৎসুমি—তিনজনই পরীক্ষায় উত্তীর্ণ হয়েছে।

কিন্তু, টোকিও বিশ্ববিদ্যালয়ের উদ্বোধনী অনুষ্ঠানে একটি দুর্ঘটনার কারণে কেইতারো তিন মাসের জন্য ক্লাস করতে পারে না। সুস্থ হওয়ার পর, সে নোরিয়াসু সেতার সাথে বিদেশে পড়াশোনা করার সিদ্ধান্ত নেয়। বিমানবন্দরে যাওয়ার সময়, নারু অবশেষে তার প্রতি নিজের ভালোবাসা প্রকাশ করে এবং তার ফিরে আসার জন্য অপেক্ষা করার প্রতিশ্রুতি দেয়।

কেইতারো ফিরে আসার পর, তারা একে অপরের প্রতি তাদের অনুভূতি প্রকাশ করতে শুরু করে। অবশেষে, দাদি হিনা ফিরে এসে প্রকাশ করেন যে নারুই কেইতারোর প্রতিশ্রুত বালিকা ছিল। তিন বছর পর, হিনাতা হাউসে নারু এবং কেইতারোর বিয়ের অনুষ্ঠানের মাধ্যমে তারা তাদের শৈশবের প্রতিশ্রুতি পূরণ করে।

 তথ্যসূত্র 

বিষয়শ্রেণী:২০০২-এর অ্যানিমে ওভিএ
বিষয়শ্রেণী:২০০১-এর অ্যানিমে ওভিএ
বিষয়শ্রেণী:২০০০-এর অ্যানিমে ওভিএ